Jedan od terorista koji je sejao smrt u Parizu prešao je celu balkansku migrantsku rutu sa sirijskim pasošem na ime Ahmed Almuhamed, otkriva ekskluzivno “Blic” u nedeljnom izdanju.

Naslovna strana nedeljnog "Blica"

“Blic” prvi u svetu objavljuje sliku i identitet nekog od osmorice terorista koji su nastradali posle krvavog pira u Parizu u kojem su ubili više od 120 nedužnih ljudi.

Kod jednog od njih nađen je sirijski pasoš na ime Ahmed Almuhamed. Na osnovu tog pasoša, francuske službe bezbednosti zatražile su pomoć od kolega iz Srbije, jer znaju da naše službe registruju sve migrante koji uđu u Srbiju i imaju najkompletniju bazu podataka o migrantima na balkanskoj ruti.

Kako su grčki zvaničnici već objavili, Almuhamed je ušao na teritoriju Grčke 3. oktobra. “Blic” saznaje da je na teritoriju Srbije ušao 7. oktobra kod Miratovca, iz Makedonije. Prošao je kontradiverzionu proveru, pa se pouzdano zna da tokom kratkog proputovanja kroz našu zemlju nije bio naoružan.

MUP: Osumnjičeni za terorizam registrovan u Preševu

Ahmed Almuhamed za kog se interesuju francuske bezbednosne službe, registrovan je na graničnom prelazu Preševo 7. oktobra ove godine gde je formalno zatražio azil, rečeno je danas Tanjugu u MUP-u.

Proverama je utvrđeno da se njegovi podaci poklapaju sa podacima osobe koja je 3. oktobra identifikovana u Grčkoj.

Za tim licem nije bila raspisana Interpolova poternica.

MUP Srbije nastavlja saradnju sa bezbednosnim službama Francuske, dodaju u MUP.